Carina Lind Husum begynder som direktør i DGI Huset Nordkraft i Aalborg fra 1. oktober.

I fem år har hun været daglig leder af huset, og nu bliver hun så direktør. Carina Lind Husum afløser dermed Troels Knudsen, som i stedet skal være direktør på fuld tid i DGI Huset i Århus. - Carina kender husets DNA og skal sammen med vores meget engagerede medarbejdere medvirke til at fastholde og udvikle de styrkepositioner vi indtager efter snart 10 års aktiviteter i huset, siger formand for DGI Huset Nordkraft, Henrik Thomsen. Troels Knudsen har været med fra begyndelsen. Han var blandt andet en del af forhandlingerne med Aalborg Kommune om at etablere DGI Huset. Men i bestyrelsen har man hele tiden vidst, at Troels Knudsen skulle videre på et tidspunkt. - Jeg vil gerne rette en stor tak til Troels for den indsats og det engagement, han har lagt i at få det samlede koncept indfaset, siger Henrik Thomsen. Der bliver sagt farvel til Troels Knudsen og goddag til Carina Lind Husum ved en reception den 27. oktober.